ይህም ሲባል በመንፈስ ቅዱስ የሚመራው የቅዱስ ሲኖዶስ ውሳኔ ተግባራዊ አይሁን ወይስ ይጣስ ማለት አይደለም፤ የሐሳብ ልዩነት አይኑር ማለትም አይደለም፤ ከቅዱስ ሲኖዶስ ውሳኔ ውጭ ሌላ ውሳኔ ሰጭ አካል ይኑር ማለትም አይደለም፡፡ ለሌላው ንስሐ ሰጭ አካላት የራሳቸውን ንስሐ ለምን ለውጭ የመገናኛ አውታሮች አልፈው ይሰጣሉ? ለማለት ነው፡፡ ሲሆን ሲሆን የሐሳብ ልዩነቱና ክርክሩ በዚያው በቅዱስ ሲኖዶስ ጉባኤ መጠናቀቅ (መደምደም) አለበት፤ ግድ ከሆነም የአባቶች የሐሳብ ልዩነት መስተናገድ የሚገባው በቤተ ክርስቲያኒቱ ጋዜጦችና መጽሔቶች እንጅ ወደ ውጭ መውጣት አይገባውም፡፡ ምናልባት የማያግባባው ሐሳብ ካየለና ወደ አንድነት ለመምጣት የማያስችል ከሆነም ጌታችን በምድር ላይ አምላካዊ ተልእኮውን ፈጽሞ ከደቀ መዛሙርቱ ሐዋርያት በሚለይበት ጊዜ አንድ ይሆኑ ዘንድ ወደ አባቱ እንደጸለየ ሁሉ የብፁዓን አባቶችም ድርሻ ሐሳባቸው አንድ እስኪሆን ድረስ መንፈስ ቅዱስ እንዲረዳቸው መጸለይ ወይም ሱባኤ መግባት እንጂ የቤተ ክርስቲያንን ገመና ወደ ውጭ ማውጣት አይገባቸውም፡፡ በዓለማውያን ጋዜጦችና መጽሔቶች መታየት የአባቶች ክብርና ሞገስ አይደለም፤ የቤተ ክርስቲያኒቱም ጋዜጦችና መጽሔቶች የአባቶችን የሐሳብ ልዩነት ያለአድሏዊነት ማስተናገድ የሞያ ግዴታቸው ነው፡፡
